Et russisk fragtskib ligger i øjeblikket til kaj i Frederikshavn Havn, hvor det er ved at blive repareret. Skibet forsøger at sejle fra Danmark hurtigst muligt af frygt for, at dansk farvand bliver lukket for russiske skibe.

Siden midt i februar har det russiske fragtskib Sayan Knyaz ligget til kaj i Frederikshavn Havn. Skibet er i den nordjyske havn for at blive repareret, men det går efter at forlade Frederikshavn hurtigst muligt. Det fortæller Mikkel Seedorff Sørensen, der er direktør i Frederikshavn Havn. - Skibet planlægger at sejle fra Frederikshavn i løbet af denne uge, siger han. Frygter lukning af dansk farvand Russiske fly må efter Ruslands invasion af Ukraine ikke flyve ind i dansk luftrum, men dansk farvand er ikke lukket for skibe, der sejler under russisk flag. Det kan dog ændre sig, hvis Danmark følger andre europæiske landes eksempel. - Der ses løbende på forskellige muligheder for indgreb og sanktioner, og de nærmere detaljer omkring det, er jeg på nuværende tidspunkt ikke i stand til at gå ind i, sagde forsvarsminister Morten Bødskov (S) tirsdag på et pressemøde. Ifølge Mikkel Seedorff Sørensen kan det være frygten for, at dansk farvand bliver lukket for russiske skibe, der får Sayan Knyaz til at forsøge at forlade Frederikshavn Havn så snart, det kan lade sig gøre. Det 84 meter lange russiske fragtskib er ifølge Blue Water Shipping ikke sanktioneret. Shippingfirmaet har også hørt, at Sayan Knyaz efter planen snart sejler fra Frederikshavn Havn.